Den kristne missionær og sexmoralens 'vogter', Moses Hansen, har været sin kone utro og er derfor blevet bortvist fra bedecentret Pottemagerens Hus i Holsted

Den ellers så karakterfulde og stålsatte barfodsmissionær Moses Hansen er mest af alt kendt for at slæbe rundt på sit enorme trækors med det blafrende Dannebrog i toppen og det lille støttehjul i bunden.

Hans personlige korstog rundt om på de danske landeveje og ikke mindst hans moralprædikener om kønsmoral og verbale irettesættelse af sex-industriens bagmænd ved utallige sex-messer i 80’erne og 90’erne har gjort ham til en velkendt skikkelse i landskabet.

Se også: Moses rasende på festival: Det er Helvedes forgård

Men nu ser det godt nok ud til, at den 75-årige, kristne prædikant selv er kommet en tur i fedtefadet. Moses Hansen har nemlig været sin kone utro og er derfor blevet kylet ud af bedecentret og refugiet Pottemagerens Hus i Holsted, hvor han selv har bestredet en ledende rolle.

Det meddeler Moses Hansen i et opslag på Facebook.

Moses Hansen missionerer foran sexmessen i KB-hallen. Foto: Gert Jensen

’Jeg angrer og hader mig selv’

’Årsagen til ovenstående er den sørgelige, at jeg har været min kone utro, hvilket jeg angrer og hader mig selv for.’ skriver Moses Hansen, der beder om tilgivelse fra sin familie samt medarbejderne og bestyrelsen i Pottemagerens Hus.

’Jeg angrer af hjertet, at jeg har tilladt dette at ske, og jeg tager det fulde ansvar derfor. Jeg bebrejder ingen andre end mig selv.’ skriver han yderligere.

TV: Se Huxi få én på hovedet af Moses Hansen

I et opslag på Pottemagerens Hus’ Facebook-profil bekendtgør bestyrelsen også, at Moses Hansen ganske rigtigt er smidt på porten på grund af sit ægteskabsbrud:

’Oven på den sidste uges informationer/afsløringer omkring Moses’ utugt/utroskab, har vi bedt Moses om at udtræde af bestyrelsen fra dags dato. Endvidere fritstiller vi fremover Moses fra alle aktiviteter på PH (Pottemagerens Hus, red.).’

Moses Hansen smed korset på nakken og var igen på landevejen med det kristne budskab. Efter nogle år med lunge & hjerte sygdom, kunne den 75 årige, kristne missionær igen gå Danmark tyndt. Foto: René Schütze

’Moses førte en forkert livsstil’

Næstformand Georg Berthelsen bekræfter ligeledes over for Ekstra Bladet, at det var en enstemmig forsamling, der fritstillede deres formand fra alt aktivitet på det kristne retrætecenter i Sydvestjylland.

- Moses førte en forkert livsstil og havde en forkert tilgang til kvinder, siger Georg Berthelsen.

- Han fortalte os, at han var faldet i synd og havde begået utroskab. Og vi mente alle, at det hele skulle frem i lyset.

- Vi har høje forventninger til vores kristne ledere, og det vil vi gerne blive ved med at have. Vi tilgiver og tilgiver, men vi mener også, det bør have nogle konsekvenser, siger han.

Både medarbejdere på Pottemagerens Hus og samtlige bestyrelsesmedlemmer er dybt rystede over den seneste tids afsløringer. Og de tager alle skarpt afstand fra Moses Hansens utroskab.

Ifølge Georg Berthelsen er der desuden tale om mere end én kvinde, som er involveret i sagen. Men foreløbigt har han ikke kendskab til de mere præcise detaljer.

Han gør dog opmærksom på, at dem, der måtte føle sig som ofre i denne sammenhæng, er velkomne til at kontakte ham for støtte og hjælp.

Hverken Moses Hansen eller hans kone har ønsket at kommentere sagen over for Ekstra Bladet.